Papersnake/gushiwen huggingface dataset:
鲁惠泉内史以巧月十七日招饮敝园时值悬弧赠诗和韵
郑如兰（清代）

敢云此地绝嚣尘，洒落如君信可人。啸傲园林过盛夏，唱酬歌曲拟阳春。

山斋径辟三三曲，海屋筹添一一频。千里神交原夙契，岂惟杯酒日相亲。
四戒示诸生 其三 戒逸游
沈鍊（明代）

独有衣冠士，偏宜戒逸游。一朝轻失足，终岁起包羞。

败德畴人贱，倾赀智者忧。狎山多饵虎，玩水必翻舟。

妲己兴危乱，妺姬结衅雠。琼台今作市，金谷已成丘。

色相为空戒，欢娱是水沤。劝君升孔室，无复向秦楼。
奉同尤延之提举庐山杂咏十四篇 其十四 落星寺
朱熹（宋代）

浩浩长江水，东逝无停波。及此一回薄，湖平烟浪多。

孤屿屹中川，层台起周阿。晨望爱明灭，夕游惊荡磨。

极目青冥茫，回瞻碧嵯峨。不复车马迹，唯闻榜人歌。

我愿辞世纷，兹焉老渔蓑。会有沧浪子，鸣舷夜相过。
题杨学士藏子昂画刺虎图
杨士奇（明代）

妇牵车，夫推毂。车中儿，貌如玉。全家远戍不辞苦，日暮途荒车下宿。

山凄凄，林谡谡。飒然阴飙度，夫身罹虎毒。妇奋遂虎曳虎足，呼儿抽刀斮虎腹。

倒虎肝肠夫来复，终然妇愤不可平，夫命无由百身赎。

有司匦函上行义，华表辉煌旌白屋，千年异事太史录。

人生富贵鸟过目，谁有姓名光汗竹。吴兴妙绝诗与画，况复巴西详委曲。

昔贤汲汲翼名教，竞为表彰励民俗。建安学士古人心，珍袭此图常韫椟。

偶然出示嘅古道，援笔题诗愧貂续。
寄狄拾遗，时为魏州从事
姚合（唐代）

少在兵马间，长还系戎职。鸡飞不得远，岂要生羽翼。

三年城中不，与君最相识。应知我中肠，不苟念衣食。

主人树勋名，欲灭天下贼。愚虽乏智谋，愿陈一夫力。

人生须气健，饥冻缚不得。睡当一席宽，觉乃千里窄。

古人不惧死，所惧死无益。至交不可合，一合难离坼。

君尝相劝勉，苦语毒胸臆。百年心知同，谁限河南北。
实弟以诗来督作会文又因太原侄寄声欲作不速
胡宏（宋代）

岁月叹逾迈，入门事业难。
战兢曾子意，岂可遂阑珊。
山行
韩琦（宋代）

山路何曾倦，官程幸不赊。片云无定雨，香草逐时花。

暑序秋天气，农居古室家。乡关勤一望，峰翠列高牙。
庆历八年四月二十八日汉体书二诗
宋仁宗（宋代）

花领红鬃一向偏，绿槐香陌欲朝天。
仍嫌众里骄行疾，傍镫深藏白玉鞭。
阙题
刘跂（宋代）

北堂手种蓝田玉，采斸不随姜芋畴。迩来留得花为佩，付与吴侬可疗愁。
翠匝亭六绝句 其四
弘历（清代）

岚霭无定态，松石乃益奇。个当忘言诠，䛁䛁复奚为。
答客问
潘咨（清代）

心在群情未动初，篷窗无事曝蟫鱼。千年自有同归业，百氏均蟫必读书。

养拙不嫌抱瓮汲，忘怀犹乐带经锄。少时颇涉文章趣，老览前人陋《子虚》。
答和阁老刘舍人雨中见寄
欧阳修（宋代）

花间鸟语愁泥滑，屋上鸠鸣厌雨多。坐见残春一如此，可怜吾雨已蹉跎。

萧条两鬓霜后草，潋滟十分金卷荷。此物犹能慰衰老，稍晴相约屡相过。
寄衣曲
许志仁（宋代）

貂裘虽云温，非妾手中迹。
唯此万里衣，一针三叹息。
叹息恐人闻，缝时常避人。
开缄勿嫌涴，中有双泪痕。
江南十月雁初飞，边地才秋塞草衰。
衣成妾手君宁见，寒到君边妾自知。
寄书问征夫，好在可当还。
西风吹妾梦，夜度鲁阳关。
访无着上人
李英（清代）

吴市吹篪客，閒来伴衲衣。似因玄理妙，益觉俗尘非。

落日停沧海，寒云拥翠微。竹垆煨芋栗，谈笑坐忘归。
仁宗皇帝挽辞三首 其二
张方平（宋代）

临御自初终，恭勤一日同。慈心夷夏等，诚意地天通。

垂拱成文治，安和即武功。含生游寿域，四十二年中。
均父约去年十月还襄阳今已二月矣尚未闻汉上消息因诵旧寄渠诗二首用其韵寄之 其一
饶节（宋代）

闻道祁阳已赐环，春来何事未言还。移书汉上二三友，寄梦湖南千万山。

顾我幸缘樗散老，知侬真坐虎文斑。归来此度心应死，不待丸泥封汉关。
寿俞尚书七十九
尹直卿（宋代）

后皇深助顺，命世烨生贤。
临汝葱佳气，罗浮降散仙。
春兰早无圣，秋竹晚弥坚。
稳击三千水，高腾尺五天。
清癯迂叟侣，温厚醉翁然。
献纳星辰上，司存雨露边。
常情难勇退，定力竟孤骞。
此夕寻常夕，明年八十年。
金猴转空柄，璿象璨丁躔。
中令汾阳考，平章潞国權。
龙钟笑裴度，矍铄过文渊。
阴阳无尽藏，真源不老仙。
曲江亭望慈恩寺杏园花发
李君何（唐代）

春晴凭水轩，仙杏发南园。开蕊风初晓，浮香景欲暄。

光华临御陌，色相对空门。野雪遥添净，山烟近借繁。

地闲分鹿苑，景胜类桃源。况值新晴日，芳枝度彩鸳。
鹧鸪天（别许侍郎奕即席赋）
魏了翁（宋代）

公在春官我已归。公来东蜀我居西。及公自遂移潼日，正我由潼使遂时。

如有碍，巧相违。人生禁得几分飞。只祈彼此身长健，同处何曾有别离。
句
王予可（宋代）

帘卷绿阴花外月，玉山冰雪醉扶翁。
玉楼春（和令升正月五日会客）
王之道（宋代）

年来六十增三岁。却忆去年趋盛会。风流人物胜斜川，灼灼有同前日事。

不知弦管催新水。但见飘飘萦舞袂。主人情厚酒行频，酩酊莫辞今夕醉。
次韵韩子师游三洞过赤松
韩元吉（宋代）

山城一雨足，水满高下塘。
好风从西来，萧然终夕凉。
娈彼池间莲，当轩洗红妆。
官事无时休，涉笔雁鹜行。
岂知青云客，夙驾游宝坊。
坐厌市井尘，步寻松桂香。
阴崖有灵湫，玉简帝所藏。
摘石收涧碧，梯空撷林芳。
金盘荐麟脯，冰壶注瑶浆。
更语妙道根，宝篆开函琅。
路转九曲溪，著足千仞冈。
旧闻井中丹，清宵发神光。
直欲饵碧霞，谁能捣玄霜。
朝来得君诗，险韵句复长。
使我鸿鹄心，欻为天际翔。
仙人亦举手，笑我徒奔忙。
语默付一笑，物我当两忘。
独携非有生，但醉无何乡。
登坡山
邓于蕃（明代）

步入招提访洞天，鞭羊化石自何年。持来紫穗难克粟，掷下黄何不当钱。

羽客卧高三丈日，鲸音惊动万家烟。坡山古渡无踪迹，异代曾闻此涉川。
题杜文贞公小像
吴廷华（清代）

长乐坡前白讥甫，太瘦生缘作诗苦。我闻斯言不谓然，是亦群儿谤伤语。

三人各瘦公有云，诸弟岂尽能诗人。《唐书·文苑传》可考，丧乱饥饿丛公身。

自公莅官天宝季，渔阳鼓瞽势何炽！陷贼归来惊所亲，老瘦当知从此始。

乾坤疮痍劳至尊，苍茫家室空柴门。三年奔走益潦倒，一身皮骨嗟空存。

我读公诗见大略，浩气纵横非束缚。况闻下笔如有神，豪吟安得身如削。

披图恍遇山泽癯，聊存诗案明其诬。闻说李侯亦憔悴，千首敏捷终何如。
荐饥
章甫（宋代）

久客身长健，频年谷不登。
天时有差忒，人事亦因仍。
鹏运溟南北，鱼呼水斗升。
世途惟论报，谁饭在家僧。
贺新郎·挽住风前柳
卢祖皋（宋代）

彭传师于吴江三高堂之前钓雪亭，盖擅渔人之窟宅以供诗境也，赵子野约余赋之。

挽住风前柳，问鸱夷当日扁舟，近曾来否？月落潮生无限事，零落茶烟未久。谩留得莼鲈依旧。可是功名从来误，抚荒祠、谁继风流后？今古恨，一搔首。
江涵雁影梅花瘦，四无尘、雪飞云起，夜窗如昼。万里乾坤清绝处，付与渔翁钓叟。又恰是、题诗时候。猛拍阑干呼鸥鹭，道他年、我亦垂纶手。飞过我，共樽酒。
纪行杂诗
李洪（宋代）

蒲颿风驶送行舟，篷底哦诗相棹讴。
三老相呼兴不浅，溪回山拥近严州。
读孙元京诗集
汪炎昶（宋代）

佐时犹幸识斯人，不尔终身憾不禁。诗里重逢神骨峭，老来更觉语言深。

鬼吟似有声堪听，风过浑无迹可寻。死去岂馀毫发恨，生前亲获遇知音。
自桃川至辰州绝句四十有二 其二十七
赵蕃（宋代）

一月山行意未厌，晚晴仍对雨纤纤。回思浪涌涛翻际，宁有于今安且恬。
江宁叶伯庚求题述异图卷
郑孝胥（清代）

叶君访我携巨卷，自记所语出瞑眩。南行入闽證所见，信有冤报闵彼粲。

野葬狼腹骨无榇，庙貌鸾骖若仙眷。去周归叶定谁恋，颠倒离奇祇馀恨。

人生春蚕丝难断，幸勿作茧缚恩怨。题者纷纷意徒乱，顾五醉墨为一叹。
偈颂一百零二首
释绍昙（宋代）

祖翁田地绝边垠，契券分明孰敢侵。
削尽春风闲草木，松涛翻月竹筛金。
榴花
宋庠（宋代）

谁取孤根植槛旁，绛跗丹蘤鬬年芳。
惊飚莫损亭亭艳，百子先秋未有房。
闻东画上荷花盛开畏触热未得往
洪刍（宋代）

五贤祠下古城隅，一昔来游俨画图。传道荷花映荷叶，只今东画连北画。

想见波间浮属玉，谁撑艇子入菰蒲。欲将鼻观偷香去，火伞炎官不贷吾。
送朱太史象玄使襄府
谢榛（明代）

旧识华亭陆士衡，岁残相别重含情。离筵日落天边树，去路春含雪外旌。

探胜西南增远思，采诗江汉得遗声。梅花迟客开湘浦，桐叶封王下楚城。

诸葛井空芳草合，羊公碑断绿苔生。青山吊古应长啸，北望风云是帝京。
与邹浩志完会於王希圣家因话毗陵事是夕辄梦
李廌（宋代）

客梦还松陵，寒江渺烟雨。
异时醉吟地，依然记洲渚。
三高平生醉，彷佛递宾主。
十年扁舟兴，一夕暂容与。
此乐曾未央，覆瓿俄惊鼠。
隙月监我帷，破窗风自语。
展转谁晤言，僮隶聊尔汝。
吾生独何事，寤寐仍羇旅。
甲申上元前闻家君不快，西归见梅有感二首
杨万里（宋代）

千里来为五斗谋，老亲望望且归休。
春光尽好关侬事？细雨梅花只做愁。
满庭芳 答人问，缘甚出家，如何修炼
王丹桂（金朝）

闲写荒词，谩成拙句，略将管见铺陈。贪迷世梦，虚度二十春。忽悟前头路险，拖恩爱、孰敢因循。投玄教，搜穷密妙，坦荡乐天真。清贫。活计好，还淳反朴，养素颐神。幸清风作伴，明月为邻。占得逍遥自在，从乌兔、东出西倾。忘言处，些儿消息，能有几人闻。
卜算子（夜泛镜湖）
魏杞（宋代）

一叶鉴中来，两岸青山起。送我红蕖万柄香，疑在蓬壶里。

天地莹无尘，巾袂凉如水。白浪无声月自高，不是人间世。
题朱老壁
李复（宋代）

居无百亩田，廪有三年粟。
舍北几株桑，晚蚕食亦足。
近水理蔬几，面山结茅屋。
夏风苇簟凉，冬烟土床燠。
堂前蒲萄架，新实初垂绿。
清净语不烦，事任鞅掌仆。
邻里通有无，泉甘草无毒。
谁知庚桑子，今此居南麓。
予非市朝人，受性本幽独。
愿就谋一廛，余外百无欲。
夜读贾长江诗效其体
张耒（宋代）

五字一篇诗，人传贾岛词。
清秋千古在，幽淡几人知。
霜夜灯前读，林间静处思。
恍然如见面，更对七朱丝。
少节生
梁兰（明代）

弱龄厉厥志，节操矢坚持。职分在已尽，慰躯亦捐之。

利害奚足言，贱贫焉得移。青青松柏林，岁寒君始知。

视彼柏舟篇，妇人能□为。大固不可夺，小亦不愿亏。

勉旃慎所守，克终以为期。
鸣雁行
鲍溶（唐代）

七月朔方雁心苦，联影翻空落南土。
八月江南阴复晴，浮云绕天难夜行。
羽翼劳痛心虚惊，一声相呼百处鸣。
楚童夜宿烟波侧，沙上布罗连草色。
月暗风悲欲下天，不知何处容栖息。
楚童胡为伤我神，尔不曾任远行人。
江南羽族本不少，宁得网罗此客鸟。
答陈醒庵二首 其一
刘珏（明代）

玉堂仙去白云乡，更喜风流得仲将。紫玉制箫吹别调，黄金换仲涤愁肠。

百年天地双青眼，十亩园林一旧庄。记得去年同看竹，水云深处叩僧房。
渔隐为周仲明赋
黄庚（元代）

一笠戴春雨，扁舟寄此情。
世间尘网密，江上钓丝轻，
不羡鱼暇利，惟寻鸥鹭盟。
狂奴台下水，犹作汉时清。
溥禅者四还
释智愚（宋代）

梅影稀疏兰叶香，吴中水草越中行。
荒田触目无人拣，款款归来带月耕。
望远行·长空降瑞
柳永（宋代）

长空降瑞，寒风翦，淅淅瑶花初下。乱飘僧舍，密洒歌楼
，迤逦渐迷鸳瓦。好是渔
人，披得一蓑归去，江上晚来堪画。满长安，高却旗亭酒
价。
幽雅。乘兴最宜访戴，泛小棹、越溪潇洒。皓鹤夺鲜，白
［闲鸟］失素，千里广铺
寒野。须信幽兰歌断，彤云收尽，别有瑶台琼榭。放一轮
明月，交光清夜。
句 其十五
王安国（宋代）

北海知天谕牛马，东方傲俗任龙蛇。
大酺 旋朗州，周琴村孝廉饯别，即席赋
程颂万（清代）

对柳边楼，楼前路，画出天涯愁色。青衫都湿遍，剩江湖十载，凤乱漂泊。

扣槛鸳凉，窥菱燕瘦，今夕旅魂销得。艳才应未减，只吟边减了，鬓丝青缬。

怕剪却湘蓠，夜寒波悄，暝篷如墨。

曲阑干几折。怅回首、已似天边隔。待记取、帘波似海，中有冤禽，可能销、人间恨魄。

认小眉清瘦，有客里、初三蛾月。况同是、身如叶。湘波一剪，不够两鸥浮拍。

烟愁共君暗叠。
云麓过小斋见秋花盛开诗以奖之和元韵
王玮庆（清代）

小苑半弓地，篱花四面开。愁当独坐处，时有故人来。

冷眼宜秋色，多情祗酒杯。此间成大隐，一笑谢尘埃。
玉融谢生见过
王恭（明代）

客里留君喜盍簪，天涯携手便同心。青山旧业何须叹，野馆残同且共吟。

沧海断鸿将落叶，夕岚疏雨带寒砧。他乡况是交游少，萍水相逢思转深。
拟寒山自述 其四
释咸静（宋代）

目述自高吟，自高非倨傲。高怀肯随动，幽鸟徒轻噪。

无水定无源，有烟必有灶。天堂并地狱，自作还自报。
朱伯迁将避地小溪索诗，口佔授之
张煌言（明代）

贺监抽簪去，君恩赐鉴湖。至今高尚宅，犹在四明无？

此地能真隐，斯人亦不孤。所愁溪鸟笑，閒杀辋川图。
鹧鸪天·抛却功名弃却诗
佚名（宋代）

抛却功名弃却诗。从教身染气球泥。侵晨打?齐云会，际暮演球落魄归。园苑里，粉墙西。佳人偷揭绣帘窥。高侵云汉垂肩久，低拂花梢下脚迟。
垂丝海棠
任希夷（宋代）

宛转风前不自持，妖娆微傅淡胭脂。
花如剪彩层层见，枝似轻丝袅袅垂。
梁明府茅冈杂咏 其一 香茅宇
李云龙（明代）

茆屋临清溪，中有小桥度。遥望知君家，门前五柳树。
喜晤董海南
明德（在堂）（清代）

岂必曾相识，新知即旧知。却宜明月夜，共读谪仙诗。

话到三乘法，称予一字师。来朝别君去，再订菊花期。
无寐
王敬之（清代）

柝声听无寐，高馆坐超急。凉秋湖上来，夜气怯病骨。

月斜人影长，星河澹将没。永怀东郡遥，关山不可越。

怅望碧天空，临风浩歌发。
雨夜泊虎丘
万象春（明代）

倚棹增惆怅，登临信有缘。钟深山寺雨，缆系柳条烟。

野火明还灭，渔歌断复连。无能著双屐，兴落虎溪边。
二色桃
邵雍（宋代）

施朱施粉色俱好，倾国倾城艳不同。
疑是蕊宫双姊妹，一时俱肯嫁春风。
秋日
朱槔（宋代）

山静溪回树绿晴，鹭群点点雪分明。
影沉寒水初无意，只是鱼儿独自惊。
逃禅室解嘲
丁鹤年（元代）

久慕陶公卧北窗，还从马祖吸西江。
扫愁那用千金帚，折慢惟瞻七宝幢。
日晏卷帘延叠嶂，雨晴欹枕听流淙。
周妻何肉俱无累，只有诗魔老未降。
再用前韵赠高缙之三首
陈造（宋代）

高郎客京华，好事有左顾。
儒林丈人行，乃得曳裾处。
亦知短褐底，蕴抱美无度。
继今数公间，可但传新句。
汲阳阻风
苏辙（宋代）

钟陵距池阳，相望千里内。
江神欺我贫，屡作风雨碍。
欲投皖公宿，三日逢一噫。
孤篷面空山，朝食淡无菜。
白醪幸余沥，黄卷漫相对。
饥吟非吾病，疾走老所戒。
焦先近不远，蜗舍闻尚在。
区区问养生，借我一帆快。
鹧鸪天 其一 和天久雨
李俊民（金朝）

滴滴寒声搅夜眠。行云似与楚山连。百川到底终归海，一水元来不护田。

□□□，□□□。□□□□□□□。□□□□□□□，□□□□□□□。
同永叔子聪游嵩山赋十二题其十二峻极寺
梅尧臣（宋代）

山高路已穷，倏尔逢兰若。
落日老僧闲，支颐古松下。
缓步入禅庭，苔苍但萧洒。
和王夷仲韵
吴芾（宋代）

故人声气合，交契久弥深。
不弃荒村陋，来分古木阴。
意倾陈笃论，兴发出高吟。
岂料逃空谷，犹闻正始音。
月夜小阁同陆公与绳宿奉呈一首
王世贞（明代）

寂尔对孤月，翛然余两翁。乍惊天眼阔，恍睹色身空。

不饮从醒好，无言与悟同。由他暂时路，也是一家风。
寄韩持国
刘攽（宋代）

承明不许曳朝衫，流落江湖默避谗。海气无时成雾雨，鱼租终避杂腥咸。

喜逢晴日听鸣鹤，却倚津亭数去帆。可是绛侯轻贾谊，自无张禹托萧咸。
后天易吟三十首
方回（元代）

役物至未极，分明土王时。
嗣火孕金气，秋成方在兹。
水调歌头（饮芜湖雄观亭）
魏庭玉（宋代）

璧月挂银汉，冷浸一江秋。天公付我清赏，仙籍桂香浮。极目江山如画，际晚云烟凝紫，秋色豁羁愁。颂看上雄观，波影动帘钩。雁排空，渔唱晚，楚天幽。湖阴一曲千载，成败倩谁筹。试问谪仙何处，唤起于湖同醉，小为作遨头。老子欲起舞，摆脱利名休。
黄注昆仲赴举
宋祁（宋代）

君家日下有高名，骥子双驰嗣世灵。
沧海赋毫多洒白，南山书世偏蒸青。
县歌酒釂催鸣鹿，学舍綀寒乱散萤。
崑玉林枝期帝问，差肩唱第迩尧蓂。
演雅 其一
汪韶（宋代）

布谷不耕不穑，巧妇无褐无衣。提壶不可挹酒，络纬宁来贸丝。
减字木兰花（四之三）
贺铸（宋代）

南园清夜。临水朱阑垂柳下。从坐莲花。潋滟觥船泛露华。

酒阑歌罢。双□前愁东去也。回想人家。芳草平桥一径斜。
湖州歌九十八首 其十五
汪元量（宋代）

晓来宫櫂去如飞，掠削鬟云浅画眉。
风雨凄凄能自遣，三三五五坐弹棋。
送杨应宁中书还镇江展墓遂归云南访故业
林瀚（明代）

陈情有疏叩天关，两地乡心一日还。京口新阡多碧树，滇南旧业半青山。

潮声暮雨龙江上，云影秋鸿马鬣间。行处莫耽诗景好，群仙相候紫宸班。
谢李伯时自临安见过台州二首 其二
曹勋（宋代）

念公万里回异俗，眷我南来忘趼足。它时短幅问死生，为向荒寒访云屋。
如梦令
蔡伸（宋代）

人静重门深亚。朱阁画帘高挂。人与月俱圆，月色波光相射。潇洒。潇洒。人月长长今夜。
故丞相高平范公挽歌辞三首 其一
綦崇礼（宋代）

遇主方英妙，当朝独老成。小车何耄耋，前席起公卿。

感会真千载，哀荣止半生。伤心埋玉处，愁雾锁佳城。
用蓬莱法酿酒成以四壶寄越州程给事三首 其三
赵抃（宋代）

一日湖头两信通，往来惟只递诗筒。何时得把金罍倒，观取诗翁作醉翁。
次韵曾守立春席上七绝句 其四
沈与求（宋代）

跨腊才更岁，经宵并是春。黄堂清讼缿，欲助发生仁。
入白水次韵刘漫其诗
刘子翚（宋代）

南山北山旧经行，诸刘相看如弟兄。
一枰围棋果敌国，五字琢句真长城。
浊醪粗饭有余乐，小几疏帘何太清。
我来径醉未归得，卧对屋角岩泉倾。
太甲山
汪应辰（宋代）

君王自古幸游多，未必南从山涧阿。
龙虎真藏金鼎火，凤凰从涧玉山禾。
云霞落日舒旗帜，琪树西风响佩珂。
伊尹乐耕南亩日，想应高隐碧嵯峨。
八月十二夜至十六夜皆无月赋诗三首 其二
赵蕃（宋代）

雨后凉虽在，秋中月遂孤。未妨疏狡兔，端恐失遗珠。

屡起瞻云汉，还成候挈壶。清羸祇益苦，庭树有栖乌。
简唐英同年四首
袁说友（宋代）

旧言山色有无中，今日环观在短蓬。
游子不堪归路冷，篙师愁杀裹囊穷。
便回溪口风尤急，欲到山头月已东。
赢得閒言扰诗社，烦君更语主人公。
颂古一○一首
释子淳（宋代）

平地无端凿陷坑，木桥拈起使人行。
沉沉寒水如何渡，月夜金鸡报五更。
夜行船 其二 馀英溪泛舟
毛滂（宋代）

弄水馀英溪畔。绮罗香、日迟风慢。桃花春浸一篙深，画桥东、柳低烟远。

涨绿流红空满眼。倚兰桡、旧愁无限。莫把鸳鸯惊飞去，要歌时、少低檀板。
暮春病起绝句二首 其一
范浚（宋代）

病起春深白昼闲，瓦松花老掩柴关。坐调心息无浮念，沉水烟销古博山。
杂咏一百首·李夫人
刘克庄（宋代）

恍惚疑如在，缠绵爱未休。
明知已仙去，犹欲出神求。
减字木兰花 其一
佚名（宋代）

寿星明久。寿曲高歌沉醉后。寿烛荧煌。手把金炉，燃一寿香。
满斟寿酒。我意殷勤来祝寿。问寿如何。寿比南山福更多。
天申节致语
陈造（宋代）

遐想云璈奏未央，璇舆金录庆生商。
九光霞里停仙仗，万岁声中奉帝觞。
天上擗麟供乐事，人间舞凤侈恩光。
小臣愿效华封祝，试颂灵椿寿圣皇。
闲游
白居易（唐代）

外事因慵废，中怀与静期。寻泉上山远，看笋出林迟。

白石磨樵斧，青竿理钓丝。澄清深浅好，最爱夕阳时。
句
陈尧佐（宋代）

青云歧路游将遍，白发光阴得最多。
次韵马驹父晚菊五绝 其三
喻良能（宋代）

嫩黄初破未凋残，风露相禁晓色寒。欲并墨梅兼墨竹，何人为作画图看。
禁中春松
员南溟（唐代）

郁郁贞松树，阴阴在紫宸。葱茏偏近日，青翠更宜春。

雅韵风来起，轻烟霁后新。叶深栖语鹤，枝亚拂朝臣。

全节长依地，凌云欲致身。山苗荫不得，生植荷陶钧。
六月十八日同陈兴宗邓成彦志宏早会凝翠阁晚游泛碧斋
李纲（宋代）

高阁凝虚翠，虚斋泛碧川。七峰连秀色，万户锁晴烟。

风物悲游子，登临集众贤。伊蒲修净供，香雾缭芳筵。

嗜酒陶元亮，狂吟白乐天。嫩菱披紫角，新荔擘红圆。

文字真清饮，溪山结胜缘。画桥横螮蝀，绣岭卧蜿蜒。

落日生气霭，移舟信溯沿。星河光耿耿，风露气涓涓。

山吐三更月，人游半夜船。乱萤行熠耀，宿鹭立联拳。

尽兴忘归棹，衔杯约倒莲。乘槎疑犯汉，御气欲登仙。

但有诗千首，何妨谪九年。深惭二三子，陪我亦萧然。
春游二首 其二
陆游（宋代）

穷愁终日竟胡为，老健人间自一奇。每驾柴车游古寺，间骑竹马伴群儿。

登临兰渚流觞地，萧散狐泉冷饼时。綀布单衣白羽扇，路傍人总道相宜。
寄赵湖州
赵蕃（宋代）

平生清远地，几首往来诗。
独负寻山债，长年属梦思。
故人今五马，薄宦乃南夷。
要寄登临胜，当来墨妙碑。
明珠曲
王邦畿（明代）

大海明珠得最难，白云渺渺水漫漫。山川至宝多灵秘，不世佳人奉一丸。
送薛子明赴歙县尉二首 其二
许及之（宋代）

新安今太守，癸未昔同年。老手亲师范，良规得吏筌。

径须如渭尉，切勿效梅仙。閒暇何妨学，科名是世传。
无营
王安石（宋代）

无营固无尤，多与亦多悔。
物随扰扰集，道与翛然会。
墨翟真自苦，庄周吾所爱。
万物莫足归，此言犹有在。
冬初将晓枕上感赋
龄文（清代）

初回残梦远钟轻，竹影摇窗月尚明。寒埘鸡啼催曙色，遥天雁尚断秋声。

半生身世馀残局，百岁光阴悟晓檠。聚散悲欢知有定，牢愁无那此中情。
春兴六首 其五
李德（明代）

汉水东流日向西，孤村烟树鹧鸪啼。纤纤岸草迎人眼，踏踏江鸪映马蹄。

有客问奇仍载酒，故人相过辄留题。暮年正尔逢知己，布袜青鞋信杖藜。
故徐州刺史赠吏部侍郎苏公挽歌词三首 其一
张九龄（唐代）

韦玄方继相，荀爽复齐名。在贵兼天爵，能贤出世卿。

学闻金马诏，神见玉人清。藏壑今如此，为山遂不成。
伯弜出示新题乐府四十章雄深雅健有长吉之风喜而有咏
释永颐（宋代）

伟哉吴人周伯弜，国风雅颂今再昌。钧天洞庭不敢张，楚芈暗再嗟穷湘。

庆祚三百多祯祥，呜呼四十乐府章。春宵剪烛飞兰香，浩歌激烈声洋洋。

贞魂义血流精光，奸鬼妒魄诛幽荒。土木闪怪踏雪僵，茫茫万窍塞鼓簧。

再洗律吕调宫商，金玉振耀齐铿锵。一清一浊均阴阳，风霆变化始有常。

咏歌唐虞及商汤，矇瞽献纳皆赞襄。煌煌天子朝明堂，永被金石无哀伤。
将立春同友郊外眺望
曾灿（明代）

群动各有息，兹游成我闲。气交寒暖候，春到有无间。

寒石自流水，夕阳多远山。离离林下屋，时见鸟飞还。
用谈笑青油幕为韵贺吴叔永制机
李曾伯（宋代）

动业登天难，易者付嬉笑。
公驾鹍鹏风，来把鲸鳌钓。
自比小管乐，致主在周召。
此突岂待黔，早晚有明诏。
方竹
许及之（宋代）

峭节虚容物，清标直中绳。杖有削圆厄，提携先模棱。
赠别钟举善游赣遂之汀州歌
刘崧（元代）

弹哀丝，喷双竹，四座佳人美如玉。钟郎半醉起就别，杯行苦迟声转促。

高堂列筵当翠微，惜别更舞青萝衣。云开日色酒中堕，风触歌尘梁上飞。

君行赣滩十八重，临眺可以登崆峒。万山如浪压城郭，郁孤正瞰江流东。

两江盘盘石争长，东行入闽西入广。盐花雪白荔子丹，天际船来海风响。

君家娟娟好弟兄，况有词翰齐清名。出门相送一为别，感我无限幽居情。

山中香秫秋熟时，苦竹作笋池鱼肥。我在南溪小楼上，调歌酦酒待君归。
古风其五十五
李白（唐代）

齐瑟弹东吟，秦弦弄西音。
慷慨动颜魄，使人成荒淫。
彼美佞邪子，婉娈来相寻。
一笑双白璧，再歌千黄金。
珍色不顾道，讵惜飞光沉。
安识紫霞客，瑶台鸣素琴。
秋试已近用韵勉儿辈
李昴英（宋代）

邺轴轮囷数世藏，乃翁曾读被龙光。
诗书有种芥拾紫，科举催人槐落黄。
学到自然名盛大，文工更要理深长。
岁当酉戌吾家旺，月府先教窦桂香。
松筠庵即席唱和诗 其二
李承五（清代）

燕月辽云奉使年，骊驹怅别又秋天。萍踪复合非无日，叵奈当时已惘然。
凤凰台上忆吹箫 月下怀修梅表妹
俞庆曾（清代）

皎洁冰轮，朦胧烟柳，宵深露湿春衫。望碧天无际，何处长安。

回首当年踪迹，花影下同倚红阑。心如醉、一书欲寄，几度重看。

漫漫。闲愁闲恨，向梦里寻君，细诉情端。料芸闺无事，也念前欢。

记否临歧握手，千万语、只劝加餐。还自愧、浮生若萍，旧约盟寒。
峭庵
释居简（宋代）

平常无事皆奇险，彼此忘机又葛藤。坐在他家平展处，脚头脚底更棱层。
读王遵岩所为拙集序文自嘲四首 其一
唐顺之（明代）

嘐嘐妄意空千载，没没安能盖一乡。江东若问如卿比，车载还应更斗量。
登上封三绝
胡寅（宋代）

仰止高高几梦思，跻攀乘兴遂忘疲。
直须驻足青冥上，方信前山次第卑。
和欧阳永叔少师会老唱和诗三首·寄汝阴少师
苏颂（宋代）

得时行道贵知终，猛退如公世罕逢。
掷弃浮名同敝屣，保全高节似寒松。
文章千古追谟诰，勋业三朝镂鼎钟。
见说新堂频燕会，故时宾客定相容。
隆兴书堂自警三十五首
陈淳（宋代）

大学示絜矩，中庸发尚絅。
昔人深工处，愿言日三省。
兰溪灵瑞观
舒道纪（唐代）

澄心坐清境，虚白生林端。夜静笑声出，月明松影寒。

绛霞封药灶，碧窦溅斋坛。海树几回老，先生棋未残。
见张魏公二首
冯时行（宋代）

危机易蹈退难安，进退如公地最宽。
忧国忧家双鬓白，通天通地一心丹。
久虚海宇苍生望，专结庭帏采绶欢。
终始哀荣情罔极，谁云忠孝两全难。
送程给事知越州
何正臣（宋代）

立京金城漳海边，从来经制祗茫然。
一千里候无宵警，十万人家自晏眠。
异域早闻回陈马，将车从此罢楼船。
功成事往翻然去，用舍如公信可贤。
缘识 其七十五
赵炅（宋代）

蛮夷夷必尽无知，上圣功成亦化之。大道须归真见性，灰心达善即为师。
游昌化精舍
柳明献（唐代）

宝台侵汉远，金地接霞高。何必游天外，忻此契卢敖。
前筵祝圣致语口号
洪适（宋代）

薰风濯热自南来，陛戟传声殿绕雷。九奏鸣球陈露瓮，八珍登绕奉天杯。

炉烟结篆狻猊喷，扇影分行孔雀开。海角无阶就尧日，但知长曝报恩腮。
宗伯傅体齐先生挽诗
顾清（明代）

两朝名德重儒绅，西掖南宫列近臣。典礼百年归考论，文章四近入陶钧。

春风遽撤朝回座，夜月徒伤画里神。地下青溪定相待，霓旌先后想纷纶。
中秋日游能仁北寺两刹
周文璞（宋代）

轻云漠漠烟漫漫，杖藜扶行不作难。
无量寿佛像最古，未曾有作碑亦残。
秋花泫露颜色好，客子着雨衣裳单。
题诗写寄莓苔壁，勿使俗人相对看。
雨中泊舟虎牙潬南望荆门忾然有作
屠寄（清代）

孟冬滞寒雨，弭棹苍江隈。湓流忽雷呴，圆渊若云回。

水落沙渚出，气肃霜柯摧。虎牙嵥竖起，荆门阙竦开。

溟濛远岩失，泐嵼曾厓颓。兹水不可厉，兹山讵能排。

巴梁藉紟带，荆郢冯崔巍。在德信作固，逆理翻为灾。

田戎与任满，覆车使人哀。铁䨑亦易断，浮桥已成灰。

桓桓岑吴功，画像悬云台。清时外户辟，岛夷重译来。

市舶恣径复，津吏不顾猜。空潬隐战舰，古辟夷草莱。

军府辍右盼，羁旅徒心痗。短歌苦促迫，闻者姑裴。

窃比《剑阁铭》，愧非孟阳才。
南楼令（寿邵素心席间赋）
张炎（宋代）

一片赤城霞。无心恋海涯。远飞来、乔木人家。且向琴书深处隐，终胜似、听琵琶。

休近七香车。年华已破瓜。怕依然、刘阮桃花。欲问长生何处好，金鼎内、转丹砂。
宣和殿新竹应制次韵
李吕（宋代）

千竿倏忽散层云，疑有风雷为骏奔。
峻擢湛应烦地媪，巧裁作复借天孙。
已惊虎豹留皮处，更看龙蛇起陆痕。
圣主工夫同造物，坐令温诏发霜根。
次太守郑安恭探梅过西湖韵二首
张栋（宋代）

亭亭冰质照溪明，虢虢如闻环佩声。
初讶玉妃游月地，但无他仗引霓旌。
使君再约殷勤赏，天意从教烂漫晴。
诗律清严谁敢犯，七言今始见长城。
新葺附火小阁
张耒（宋代）

低牖仅障风，深炉宿火红。
忘怀荣辱外，无事寂寥中。
陨叶鸣寒瓦，飞霜皎夜空。
宵分未投宿，饥苦北来鸿。
次韵酬赵宝学
林季仲（宋代）

高轩曾过我柴关，笑看莓苔满地斑。
隐约谁惟许居士，风流得倚谢东山。
诗锵金石音尤古，笔走龙蛇意自閒。
后日陪公那可得，飘然身在五云间。
六月初雨中渡西湖因至道人庵烧佛香略憩灵隐与乡僧同啜茶乘晚以归 其二
员兴宗（宋代）

溪头断续雨，松下送迎僧。世境不到处，心融意自澄。
山居晚兴 其二
永忠（清代）

襆被宿翠微，全身入画里。或有山下人，貌我图成纸。

岚迷一镫炯，泉暗乱石齿。林峦交岔人，醉饱正倚几。

惭愧东坡翁，备受万物理。
谢陈苏州送酒
喻良能（宋代）

宫庠寂寂雀罗门，宁有贤人倒绿樽。
赖得苏州情义重，肯令从事问寒温。
和张屯田雪中朝拜天庆观
文同（宋代）

簌簌遥空堕碎琼，一街寒色晓风清。
题舆想入箫台下，似驾飚轮向玉京。
杂兴
陆游（宋代）

爱物停垂钓，劬身自荷锄。
时从邻父饮，日授稚孙书。
尚弃登山屐，宁须下泽车？平生双不借，投老伴归欤。
寄酬邺王罗令公五首（前三首一作感德叙怀寄上罗邺王）
罗隐（唐代）

营室东回荫斥丘，少年承袭拥青油。坐调金鼎尊明主，

横把雕戈拜列侯。书札二王争巧拙，篇章七子避风流。

西园旧迹今应在，衰老无因奉胜游。

脉散源分历几朝，纵然官宦只卑僚。正忧末派沦沧海，

忽见高枝拂绛霄。十万貔貅趋玉帐，三千宾客珥金貂。

良时难得吾宗少，应念寒门更寂寥。

敢将衰弱附强宗，细算还缘血脉同。湘浦烟波无旧迹，

邺都兰菊有遗风。每怜罹乱书犹达，所恨云泥路不通。

珍重珠玑兼绣段，草玄堂下寄扬雄。

水云开霁立高亭，依约黎阳对福星。只见篇章矜镂管，

不知勋业柱青冥。早缘入梦金方砺，晚为传家鼎始铭。

鹤发四垂烟阁远，此生何处拜仪形。

锦笈朱囊连复连，紫鸾飞下浙江边。绡从海室夺烟雾，

乐奏帝宫胜管弦。长笑应刘悲显达，每嫌伊霍少诗篇。

戴湾老圃根基薄，虚费工夫八十年。
蓦山溪
俞国宝（宋代）

江天霜晓，梅粉参差吐。剪剪暗香风，自吹到、瑶台仙路。辎軿缥缈，昨夜出蓬莱，云鬓薄，月眉纤，元是飞琼侣。

知书识字，书带先生女。来配计然家，货财等、封君千户。谷量牛马，更用斗量金，年不老，富无穷，常作蟠桃主。
盘墅·登摊书楼有感
黄由（宋代）

才到松陵即是家，楼高不管绿杨遮。
有书万卷时翻弄，千古兴亡几叹嗟。
句
王曾（宋代）

彩燕迎春入宾飞，轻寒未放缕金衣。
有所思
周行己（宋代）

春风应应至，寸草亦知时。人生非木石，谁能无所思。

桃花乱愁眼，柳叶忆蛾眉。所思良不遂，愿言何可期。
题周鹤洲延绿亭次吴修撰韵
黄仲昭（明代）

无事频将兔颖拈，批风抹月坐虚檐。春回兰蕙香浮几，雨过庭除翠入帘。

门外渟涵诸水汇，天南依约数峰尖。个中何物尤清绝，满架琴书一鹤兼。
蕴山以近诗寄惠州舟中点定漫书纸尾
翁方刚（清代）

此事辟如作画然，得意乃在笔墨先。龙晴一点却飞去，金针欲渡何由缘。

道子之笔项容墨，尚闻洪谷讥其专。象外虽云得摩诘，设色何必非龙眠。

吾观营邱华原辈，胸中本有全山川。层峦叠嶂架楼阁，野桥细路分水泉。

天然远近与向背，依约脉络相蝉联。然后淡浓视意到，变化开阖非言诠。

此须多识多阅历，目存心鉴日复年。位置乃能一一合，孰为粉墨黄朱铅。

洎乎神来气来候，但见一片成云烟。向来所取尽糟粕，或进于道通于禅。

裹粮方能办远适，求鱼且莫思忘筌。不到解衣盘礴裸，敢希神妙秋毫巅。

谢生新诗录寄我，正值惠州初放船。短篷晴日为点定，罗浮日日横几前。

偶因即自悟妙理，再书纸尾词牵连。生如问我何处得，得自远麓空江边。
贤者之孝二百四十首·公明宣
林同（宋代）

子於亲在日，叱咤不闻声。
既曰见而说，应无学未能。
赵克勤曾橐卿景寿同登黄南恩南楼
戴复古（宋代）

欲从高处赏新秋，上尽层坡更上楼。
天地无穷吾辈老，江山有恨古人休。
宁随狡兔营三窟，且跨飞鸿阅九州。
忆着当年杜陵老，一生飘泊也风流。
游龙华寺二首
范宗尹（宋代）

古寺山环合，崎岖路仅通。
一庵寒闭户，群木夜号风。
幽胜穷探尽，尘劳洗涤空。
兹游恐不再，聊记小诗中。
谢崔子高
张赛赛（宋代）

春光骀荡满皇州，袅袅垂杨夹御沟。新燕梁间调好语，雏莺林内啭歌喉。

当筵幸与多才遇，好景须还雅韵酬。多谢东君多顾盼，免教重罚一生羞。
西湖
陈杰（宋代）

小春好风日，湖上足池台。
彼美少年子，适从何处来。
恩光被鞍马，艳丽照樽罍。
今者不自乐，后人谁尔哀。
余自入山距出山五十五日竹屋青灯山阴杖屦忘其痴不了事矣随所赋录之得二十首 其十 煮茶
徐瑞（宋代）

枯樵生活火，清瀑荐灵芽。且赏此味永，从渠客未嘉。
送大光赴石城
陈与义（宋代）

石城高嵽嵲，城下是江波。
莫愁织绮地，年来战马过。
秀眉使君医国手，却把江头无事酒。
山川勃郁不平处，浇以三杯一搔首。
半江楼影白逶迤，想见春流二月时。
待予去扫仲宣赋，走马还朝亦未迟。
杂诗七首
黄庭坚（宋代）

薰炉茶鼎偶然同，晴日鸦啼柿叶风。
万事尽还麴居士，百年常在大槐宫。
夜泊渭津
杨凝（唐代）

飘飘东去客，一宿渭城边。远处星垂岸，中流月满船。

凉归夜深簟，秋入雨馀天。渐觉家山小，残程尚几年。
平壤送南士还天朝 其一
许筠（明代）

公子中州彦，缅邈青云姿。诗情敌谢朓，赋笔凌左思。

慷慨请长敌，万里东海涯。壮志未劘罍，归骖忽西驰。

箕郊尚秋热，行李多险巇。知音既云稀，况复将远离。

长路漫浩浩，念之涕双垂。
送强甫赴惠安六言十首
刘克庄（宋代）

得百里地虽小，作三年计勿忙。
但愿彼禾稼熟，莫愁汝松菊荒。
诗答致政范侍郎致政内翰侍郎荣过郊居少驻轩驭兼留诗咏俯贲丘樊辄次元韵
文彦博（宋代）

郊居诚敝陋，平地见伊光。适值华轩过，仍当煦景长。

幸能留憩华，岂敢谓高凉。绿筱缘荒径，青萝补坏墙。

劝耕周厥土，问稼保斯箱。处择仁为里，归寻醉作乡。

老怀从放达，宴坐绝稀望。后躅承相顾，交情孰可方。

清吟委珠玉，雅奏协宫商。似震惊群蛰，如牷荐大房。

畏涂逢善友，酷暑得寒浆。三复劳钻仰，词雄韵更强。
蝶恋花
赵令（宋代）

环取其终始不绝。兼致彩丝一絇，文竹茶合碾子一枚。此数物不足见珍，意者欲君子如玉之洁，鄙志如环不解。泪痕在竹，愁绪萦丝。因物达诚，永以为好耳。心迩身遐，拜会无期。幽愤所钟，千里神合。千万珍重。春风多厉，强饭为佳。慎言自保，毋以鄙为深念也。”奉劳歌伴，再和前声。商调十二首之十

尺素重重封锦字。未尽幽闺，别后心中事。佩玉彩丝文竹器。愿君一见知深意。

环玉长圆丝万系。竹上斓斑，总是相思泪。物会见郎人永弃。心驰魂去神千里。
再用才子富文华校雠天禄阁韵赠周教授
陈造（宋代）

万木同一秋，松柏正也独。
夫君阅流俗，尘过不留目。
我昔甘曳裾，低首问宜禄。
及今君子前，玩易愧频复。
和答登封王晦之登楼见寄
黄庭坚（宋代）

县楼三十六峰寒，王粲登临独倚阑。
清坐一番春雨歇，相思千倚夕阳残。
诗来嗟我不同醉，别后喜君能自宽。
举目尽妨人作乐，几时归得钓鲵桓。
赵北口
胡贞干（清代）

朱阑十二柳毵毵，入水亭台影倒含。买得鱼舟堪度岁，燕南风景似江南。
和西湖竹枝词
刘肃（元代）

日出放船水中流，日落风波浪打头。劝郎移向侬家去，杨柳青青堪系舟。
梅花集句 其一四七
李龏（金朝）

半幅溪藤万里春，夜窗添起月精神。眼看白璧埋黄壤，鬒发空归想太真。
寄陈正己
曾极（宋代）

扊扅深闭断经过，倒摺尘编且卧痾。九十日春晴景少，一千年事乱时多。

吟成楚些翻愁绝，鬓染吴霜奈老何。心铁正坚思急试，忆君中夜起悲歌。
失调名
佚名（宋代）

须教相并檐前望，被飞絮、扑簌香腮。
菩萨蛮
刘仙伦
（宋代）

东风去了秦楼畔。一川烟草无人管。芳树雨初晴。黄鹂三两声。

海棠花已谢。春事无多也。只有牡丹时。知他归不归。
清平乐（杨侯书院闻酒所奏乐）
张孝祥（宋代）

油幢画戟。玉铉调春色。动阀诸郎俱第一。风流前辈敌。

玉人双鞚华睪。翠云深处消摇。有客留君东阖，时闻风下笙箫。
登山
唐寅（明代）

一上一上又一上，一上直到高山上。
举头红日白云低，四海五湖皆一望。
偈颂八十七首
释慧开（宋代）

开炉半月，火种全无。
冷灰豆爆，惊动江湖。
摸鱼儿·正挑灯
张榘（宋代）

正挑灯、共听檐雨，问谁催动行色。风前千点离亭恨，惟有落梅知得。王谢宅。记前度斜阳，燕子曾相识。花香露舄。无计强追随，阳关声断，回首暮云隔。

文章贯，合上薇垣梧掖。征鞍底事江北。青衫莫对韩彭著，还是玉麟佳客。须记忆。有衿佩锵锵，正愿依重席。荼未折。次第牡丹开，一樽留待，相与醉寒食。
送钱蒙仲赴举 其三
刘季孙（宋代）

俊气将探虎穴，清才早践龙门。故比隔江白鹭，万人回首王孙。
浣花戏题争标者
范成大（宋代）

凌波一剧便捐生，得失何曾较重轻。
蜗角虚名人尚爱，锦标安得笑渠争。
次张子仪韵
章甫（宋代）

半生江海惯浮游，邂逅今成客此州。
忧国幸逢年谷熟，望乡长恨晚山稠。
连天烟雨双鸿雁，满地风波一白鸥。
独把酒杯悲节物，何时弟劝与兄酬。
赠车同 其一
刘青藜（清代）

痴云压长空，荒郊风栗冽。敝裘毛已秃，疲驴骨欲折。

回君何所之？语次气哽咽。子妇往归宁，一病遂永诀。

淮西有书来，返榇资囊竭。况有小儿女，呱呱须担挈。

灯昏漏且残，为君中肠结。麦舟愧古人，惆怅明朝别。
焚香昼睡比觉香犹未散戏作
陆游（宋代）

小屏烟树远参差，吏散身闲与睡宜。
谁似炉香念幽独，伴人直到梦回时。
又和秀野二首 其一
朱熹（宋代）

愁阴一夜转和风，晓看花枝露彩浓。觅句休教长闭户，出门聊得试扶筇。

物华始信如诗好，春色方知似酒浓。多谢邻翁笑相迓，为言晴暖更过从。
嘲清德堂前紫薇花仍代答
程公许（宋代）

文章不辨演丝纶，失脚尘劳勿更论。
茵壤飞花适然耳，一觞聊复伴黄昏。
龙尾山隐者歌
胡奎（元代）

龙尾之山青蜿蟺，何年跃出东南天。夸娥不能为之员，祖龙不能为之鞭。

雷公电母相后先，珠光璧采生重渊。中有幽人颜色好，自采青芝拾瑶草。

大丹鍊就金芙蓉，世人得之如得宝。我昨乘閒一访君，清昼柴扉封白云。

欲觅仙踪不知处，薜萝凉月秋纷纷。我无隋侯珠，何以报区区。

明当南还大庾岭，青鸟来时须寄书。
栎社同人以银瓶赠呈鹤亭社长并媵以诗
林耀亭（清代）

文物衣冠异昔时，忍将吾道任陵夷。中流击楫心犹壮，大雅扶轮力不疲。

曾记当年同采藻，宁知今日独登陴。骚坛牛耳操持久，合赠银瓶祝介眉。
齐子余母太夫人王氏挽诗
蔡戡（宋代）

向来小宗伯，日侍太夫人。
地占梁溪胜，风流岘首春。
版舆随处乐，彩服逐时新。
欻断萱堂梦，居然迹已陈。
燕丹
徐钧（宋代）

急着无如救赵危，远从楚魏近从齐。
田光老缪翻成错，匕首咸阳策最低。
和陆成父司户过淮阴县韵三首
袁说友（宋代）

论功久已冠群侯，更欲王齐愿自留。
从此朝家若懲创，王侯应得戒非刘。
寄友人
范纯仁（宋代）

时君养多士，本欲康生民。服章与奉禄，岂但荣其身。

士昔志于学，宁曰利欲亲。得位以行道，脩己将安人。

夫君青云姿，文行尤彬彬。明主亲选士，往作诸侯宾。

兹义雅所尚，有怀并松筠。当令千载间，炯炯尊儒绅。
绍兴以后祀感生帝十六首
佚名（隋代）

［圜钟为宫］炎精之神，飞{左车右井}碧落。
驾以浮云，丹书赤雀。
礼人豆笾，乐谐箫勺。
神具醉止，佑我景铄。
题李茂举拥书堂
李纲（宋代）

小堂深稳据西偏，插架牙签灿属联。万卷新如手未触，五经嘲解腹空便。

子同蒋诩开三径，我学扬雄老一廛。归去梁溪谋筑室，隔江相望两翛然。
贻里中旧游
翁采（宋代）

偶控星槎到日边，几回归梦入闽川。
乡关阻绝三千里，江海驰闽四十年。
白发应憎梅共放，青衫漫与草争鲜。
相逢准约春风里，黎岭春深叫杜鹃。
壬子正月雪中自从侄九畹家归
郭钰（元代）

担簦山路挟馀酲，急霰琮琤远送迎。绝胜泛舟湖上月，琵琶一曲杂秦筝。
次韵谢人惠诗
张纲（宋代）

翩翩才气逸轻翰，倒写波澜笔力宽。沈醉不辞金盏侧，清吟长占竹窗寒。

捧心欲效羞颦媚，斲鼻须烦尽垩漫。辱赠骊珠念无报，但惊怀袖有奇观。
寄文茂
晁采（唐代）

花笺制叶寄郎边，的的寻鱼为妾传。

并蒂已看灵鹊报，倩郎早觅买花船。
和杨公济钱塘西湖百题 其二十三 夜讲亭
郭祥正（宋代）

往矣中庸子，亭标夜讲名。我来何所得，襟袖水风清。
发秦州（乾元二年自秦州赴同谷县纪行）
杜甫（唐代）

我衰更懒拙，生事不自谋。无食问乐土，无衣思南州。

汉源十月问，天气凉如秋。草木未黄落，况闻山水幽。

栗亭名更佳，下有良田畴。充肠多薯蓣，崖蜜亦易求。

密竹复冬笋，清池可方舟。虽伤旅寓远，庶遂平生游。

此邦俯要冲，实恐人事稠。应接非本性，登临未销忧。

谿谷无异石，塞田始微收。岂复慰老夫，惘然难久留。

日色隐孤戍，乌啼满城头。中宵驱车去，饮马寒塘流。

磊落星月高，苍茫云雾浮。大哉乾坤内，吾道长悠悠。
艳情代郭氏答卢照邻
骆宾王（唐代）

迢迢芊路望芝田，眇眇函关恨蜀川。
归云已落涪江外，还雁应蜀洛水瀍。
洛水傍连帝城侧，帝宅层甍垂凤翼。
铜驼路上柳千条，金谷园中花几色。
柳叶园花处处新，洛阳桃李应芳春。
妾向双流窥石镜，君住三川守玉人。
此时离别那堪道，此日空床对芳沼。
芳沼徒游比目鱼，幽径还生拔心草。
流风回雪傥便娟，骥子鱼文实可怜。
掷果河阳君有分，货酒成都妾亦然。
莫言贫贱无人重，莫言富贵应须种。
绿珠犹得石崇怜，飞燕曾经汉皇宠。
良人何处醉纵横，直如循默守空名。
倒提新缣成慊慊，翻将故剑作平平。
离前吉梦成兰兆，别后啼痕上竹生。
别日分明相约束，已取宜家成诫勖。
当时拟弄掌中珠，岂谓先摧庭际玉。
悲鸣五里无人问，肠断三声谁为续。
思君欲上望夫台，端居懒听将雏曲。
沉沉落日向山低，檐前归燕并头栖。
抱膝当窗看夕兔，侧耳空房听晓鸡。
舞蝶临阶只自舞，啼鸟逢人亦助啼。
独坐伤孤枕，春来悲更甚。
峨眉山上月如眉，濯锦江中霞似锦。
锦字回文欲赠君，剑壁层峰自纠纷。
平江淼淼分清浦，长路悠悠间白云。
也知京洛多佳丽，也知山岫遥亏蔽。
无那短封即疏索，不在长情守期契。
传闻织女对牵牛，相望重河隔浅流。
谁分迢迢经两岁，谁能脉脉待三秋。
情知唾井终无理，情知覆水也难收。
不复下山能借问，更向卢家字莫愁。
乌衣巷
胡仲弓（宋代）

飞云当日未停骖，巷在秦淮水以南。
可笑异闻唐小说，余风犹袭晋清谈。
野望
吴惟信（宋代）

闲与芦花立水边，归心客思两茫然。夕阳收尽天风急，一树寒鸦落野田。
诗一首
徐俯（宋代）

云洞看云坐，月岩和月留。元来是野老，强唤作知州。
汴梁寻宋故宫遗址 其四
舒位（清代）

丛残史册小朝廷，弹入吴弦不耐听。湖上春寒天水碧，帐中酒热帝衣青。

班师怏怏三军雨，揽辔迢迢一使星。剩有搴帘黄袖子，相州楼上话飘零。
书王庵道姑壁
朱淑真（宋代）

短短墙围小小亭，半檐疏玉响泠泠。尘飞不到人长静，一篆炉烟两卷经。
招阮山人宿
赵湘（宋代）

初晴石路新，溪户别无邻。
自夏评诗遍，经秋扫叶频。
拂琴堂有月，餐药病离身。
欲话因来宿，西轩只两人。
南乡子·帘卷水西楼
佚名（宋代）

帘卷水西楼。一曲新腔唱打油。宿雨眠云年少梦，休讴。且尽生前酒一瓯。明日又登舟。却指今宵是旧游。同是他乡沦落客，休愁。月子弯弯照几州。
偈六十三首
释道宁（宋代）

乾坤之内，宇宙之中，
高悬舜日，大扇尧风。
祝一人之寿算，祈万世之穹隆。
唯吾家佛子受赐颇多，物外优游恁何祝。
闲赋
徐集孙（宋代）

梅花白向鬓根生，岁月蹉跎事欠成。
读过故书温有味，借来新欠冷无情。
未霜山寺昏钟劲，欲霁湖亭夕照明。
多少红尘留滞客，可曾归去力春耕。
寄江西幕中孙鲂员外
齐己（唐代）

簪履为官兴，芙蓉结社缘。应思陶令醉，时访远公禅。

茶影中残月，松声里落泉。此门曾共说，知未遂终焉。
次平江知府邹编修韵
释师范（宋代）

曾驾铁船惊海涛，想应不怕浪头高。
鄞江一滴浑无有，切莫妄传深几篙。
长城
苏拯（唐代）

嬴氏设防胡，烝沙筑冤垒。蒙公取勋名，岂算生民死。

运畚力不禁，碎身砂碛里。黔黎欲半空，长城舂未已。

皇天潜鼓怒，力化一女子。遂使万雉崩，不尽数行泪。

自古进身者，本非陷物致。当时文德修，不到三世地。
再和
项安世（宋代）

圣处耘耔日浅，俗间葑汙年深。
蚤岁襟期何许，如今翻愧初心。
余以庚寅十月十日抵敝庐今恰三年感而有作偶
吴芾（宋代）

溯自洪都返故园，今朝倒指恰三年。
举头但见松筠长，转盼那知岁月迁。
幸有青山长在眼，休嗟白发已垂颠。
此身傥未归黄壤，花下犹堪醉圣贤。
陈文焕秀才所宅所市凭楼一望西山宛然堕几案
林亦之（宋代）

西山檐外见，何必鹿门行。
近晚市声合，疎帘野意生。
终朝如此好，初月更多情。
却愧才华钝，三年句不成。
江蓠生幽渚
沈约（南北朝）

泽兰被荒径。
孤芳岂自通。
幸逢瑶池旷。
得与金芝丛。
朝承紫台露。
夕润绿池风。
既美修嫮女。
复悦繁华童。
夙昔玉霜满。
旦暮翠条空。
叶飘储胥右。
芳歇露寒东。
纪化尚盈昃。
俗志信颓隆。
财殚交易绝。
华落爱难终。
所惜改驩眄。
岂恨逐征蓬。
愿回昭阳景。
持照长门宫。
寿利州赵漕
李曾伯（宋代）

几载星轺惠汉关，埴培寿脉一分宽。
数丝鹤鬓因民白，一片鸥心为国丹。
绿野高风虽独慕，黄花晚节正争看。
动名麟阁清芬在，且伴松椿傲岁寒。
织妇
处默（唐代）

蓬鬓蓬门积恨多，夜阑灯下不停梭。

成缣犹自陪钱纳，未直青楼一曲歌。
寄兄
僖宗北省官（唐代）

涉江今日恨偏多，援笔长吁欲奈何。

倘使泪流西去得，便应添作锦江波。
秋蝶
李方敬（唐代）

粉蝶尔何知，秋深尚戏飞。
怜渠迷节物，犹若弄春晖。
露叶今非昔，霜业畴可依。
篱边菊无几，簿命寄馀菲。
晨起独行绿阴间
陆游（宋代）

楸槐阴里漏朝晖，芳草离离露渐稀。
不恨过时尝煮酒，且欣平渐著生衣。
病逢鍼药如差减，贫比箪瓢尚庶几。
惟是未能忘习气，乱书随日又成围。
二月二日司天台判李公辈邀游郭西归作
丘处机（宋代）

阴山西下五千里，大石东过二十程。雨霁雪山遥惨澹，春分河府近清明。

园林寂寂鸟无语，风日迟迟花有情。同志暂来閒睥睨，高吟归去待升平。
九日与王伯纯登蜀岗
张以宁（明代）

帝子楼前紫翠分，广陵秋色起氤氲。泉涵巴蜀千年月，树入荆吴万里云。

宋玉登临仍送客，魏牟流落岂忘君。明年五岳予真往，子有音书当远闻。
送志弥师往淮南
皇甫冉（唐代）

已能持律藏，复去礼禅亭。长老偏摩顶，时流尚诵经。

独行寒野旷，旅宿远山青。眷属空相望，鸿飞已杳冥。
答湖恢推官
韩琦（宋代）

当年都寺接贤初，屈指光阴一纪馀。自说三茆深处稳，不逢又鲤寄来书。

隔江闻授诸生业，命驾因烦长者车。得见新诗与高论，积年劳吝已全祛。
过则上人庵
释正觉（宋代）

归来萝茑挂烟蓑，钓月耕云倦也那。
山上山下吞佛语，溪东溪西牧牛歌。
廿年树耳亡疑著，一个拳头得用麽。
做尽平生闲伎俩，赤鳞无奈瓮虀何。
夏日题远公北阁
罗邺（唐代）

危阁压山冈，晴空疑鸟行。胜搜花界尽，响益梵音长。

有月堪先到，无风亦自凉。人烟纷绕绕，诸树共苍苍。

榻恋高楼语，瓯怜昼茗香。此身闲未得，驱马入残阳。
用元韵答秀叔
王炎（宋代）

老身强健幸无事，旧日交游存者几。
后来阿秀诗句新，露滴金茎寒著齿。
笑我胸中千斛尘，解缨未濯沧浪水。
翠微尝约载酒行，洗耳潺湲泉石清。
天寒短策未可出，更约东郊春日晴。
且来伴我窗间坐，黄奶在旁同附火。
和颜长官百咏
朱继芳（宋代）

裹饭驱儿候暖耕，塍泥滑滑不堪行。如何说得农家苦，雨笠风蓑过一生。
题红蕙花诗册尾 其三
龚自珍（清代）

歌板无聊舞袖凉，江南词话断人肠。人生合种闲花草，莫遣黄金怨国香。
次韵曾机宜题石桥
释德洪（宋代）

公才受斧斤，鼻端有馀地。一官游人间，穷达置度外。

著屐登名山，眺览吞眼界。倒倾蛟龙室，聊为翰墨戏。

搏取华藏海，几间日相对。石桥亦何有，万峰作阶陛。

平生冠世境，胜践得君辈。坏壁题新诗，一洗俗眼眦。

我本个中人，久负未归债。我自负名山，名山岂余弃。
冬日玉色木芍药
韩淲（宋代）

便觉风和满县新，一枝欺雪长精神。东皇不肯群芳谢，南国先回百里春。

檐外早梅犹隐约，篱边残菊已纷纶。河阳善政催花发，如见霓裳舞太真。
题龙王枯木堂
释德洪（宋代）

异种灵苗著四方，谩将名字挂虚堂。道林可惜昏岚掩，枯木那知在处芳。

韶石曾闻傲烟瘴，焦山今已饱风霜。阳陂且喜根株茂，雪里花开烂熳香。
贻阮隐居
杜甫（唐代）

陈留风俗衰，人物世不数。塞上得阮生，迥继先父祖。

贫知静者得，自益毛发古。车马入邻家，蓬蒿翳环堵。

清诗近道要，识子用心苦。寻我草径微，褰裳蹋寒雨。

更议居远村，避喧甘猛虎。足明箕颍客，荣贵如粪土。
己酉除夕同苏汝载守岁
邓云霄（明代）

名香手自焚，虚室坐氤氲。客是他乡聚，年从残烛分。

头颅空老大，鸡鹜耻同群。明日探春去，相期弄白云。
念奴娇（上巳太守待同官曲水园，因成）
卢炳（宋代）

快风收雨，正江城初霁，物华如许。丽日融和春思好，是处莺啼燕语。嫩绿成阴，落红堆绣，只恐春将暮。园林清昼，看看又见飞絮。

太守无限风流，铃斋多暇，载酒郊原路。几队旌旗光闪烁，鼓吹更翻新谱。曲水流觞，兰亭修禊，俯仰成今古。为君一醉，归时楼上初鼓。
天柱山赠峨嵋田道士
施肩吾（唐代）

古称天柱连九天，峨嵋道士栖其巅。

近闻教得玄鹤舞，试凭驱出青芝田。
雪舫分司同年狱中有诗成集其送万生幼杨还甬上寄怀甚殷未及答也至杭答以三首即送之东行 其三
全祖望（清代）

关东沙碛地，从军定可矜。虽然困远役，所喜在更生。

况复近丰镐，咫尺瞻旧京。边塞互蟠结，山川有神灵。

尤闻富物产，硕大不可名。寒则拥狼裘，饥则啖驼羹。

渴即饮凉酪，暑即踏层冰。逐臣省愆暇，足以发诗情。

故人谢侍御，荷殳曾此行。贻我书一编，他年补图经。

儒者所流寓，文献于焉徵。穷荒列戍卒，抚循责匪轻。

但能恤薪楚，即以报圣明。赐环谅不远，著录尚早成。
古乐府
丁世昌（宋代）

郎如枝上禽，妾比庭前树。
翅健入云飞，根深随不去。
薛道祖秘阁诗帖赞
岳珂（宋代）

中秘法书之积，自淳化至于崇观富矣，
而未加别也。翰墨博雅之能，
自刘米逮于道祖著矣，而未多阅也。
伯牙之珍，百世知音。
伟奇能之表表，本和乐之愔愔。
予尝叹太平之盛际，士大夫可以尽其好尚之心，
盘薄时清，彷徉书淫。
彼何预于帝力，殆有类乎鱼鸢在天渊，
各自得以遂其高深也。
望终南
窦牟（唐代）

日爱南山好，时逢夏景残。白云兼似雪，清昼乍生寒。

九陌峰如坠，千门翠可团。欲知形胜尽，都在紫宸看。
齐天乐 车中竟夜不寐
黄燮清（清代）

寻常此际偎香影，消磨画帘灯趣。昵枕支鬟，携奁照梦，各种温柔难诉。

欢襟易阻。自依恋浮名，便成羁旅。半夜鞭声，马驮残月出平楚。

花朝弹指过了，怅芳华有限，抛掷尘土。绮帐闻莺，罗裙斗蝶，往事一天风絮。

窗前翠羽。应诵我年年，惜春诗句。别恨零星，晓来都化雨。
以诗句咏梅 江头千树春欲暗
方蒙仲（宋代）

世閒如此花，涉春便憔悴。不识青黄君，岁年管何事。
立秋喜雨
卫宗武（宋代）

炎炎老火烧太空，熏灼万类势欲鎔。
高田幅裂稼已腐，低壤釜沸禾生虫。
金蛇飞走天鼓震，须臾散灭茫无踪。
火轮烈烈扬炽焰，夜镜炯炯摩青铜。
老夫望岁甚田叟，恨无神术驱群龙。
平明披衣视云气，雾霭四合何冥蒙。
沾濡俄顷遂滂沛，奔腾浩瀚犹崩洪。
雨珠雨玉何足贵，雨菽雨粟亦有穷。
涓流膏润入秉穗，穰穰九谷苞其中。
良畴何啻万万顷，一稔囷栉过崇墉。
溢为懽声沸比屋，洗空愁叹苏三农。
亦知诚感斯响答，古佛之一真圆通。
嗟吾年来生计荡，殆若枯叶随飘风。
瓯窭污邪不应祷，冻饿真与穷民同。
继今甘霔愿时有，鼓腹击壤歌年丰。
春帖子词·夫人阁十首
宋祁（宋代）

银阙崔嵬对未央，春来始觉好年光。
风生禁苑无穷丽，日向仙壶一倍长。
重阳示万同德
谢逸（宋代）

晚起无营著帽迟，萧疏霜鬓任风吹。病怀王子同倾酒，愁忆潘郎共赋诗。

宁效骚人餐菊蕊，敢希朝士赐萸枝。白衣不至惭元亮，空对门生与二儿。
东风无力 南楼春望
沈谦（清代）

翠密红疏，节候乍过寒食。燕冲帘，莺睨树，东风无力。正斜阳楼上独凭阑，万里春愁直。情思恹恹，纵写遍新诗，难寄归鸿双翼。玉簪恩，金钿约，竟无消息。但蒙天卷地是杨花，不辨江南北。
春日楼上二首 其一
刘敞（宋代）

春流抱城郭，暖色媚楼台。麦秀闻雉雊，鹳鸣知雨来。

浮烟著垂柳，晴雪落新梅。此地春愁阔，无人共一杯。
浪淘沙 送春
殷秉玑（清代）

帘外绿阴浓。帘里春慵。风风雨雨梦魂中。睡起不知春已去，一雨惺忪。

去也怎匆匆。何处重逢。落花飞絮各西东。荡漾春愁收不得，付与东风。
渡黄河
陈复（明代）

西来东去长趋海，六载三回此渡津。帆背风轻波浪浅，便从清口向桃源。
成安道中怀寄冯惟逸
贺铸（宋代）

苍面黄须过壮时，欲投闲去两难期。
人生自是无根物，南北东西任所之。
钳头一章招华、杨诸公
李邺嗣（明代）

忆向西台哭不禁，钳头此日续南音。
冰城初筑君先入，剑树犹开我复临。
干弱支天留士气，霜青薙草见臣心。
重泉疑隔无多路，预逐香风梦去寻。
与汤亨老居士
释印肃（宋代）

香积厨中烹五味，脚踏天兮头顶地。
虽然头角各分张，未得个人都了利。
不然亨老大慈悲，一日无私和众议。
南方道友不偏枯，到裹许人皆具备。
直教塞口并咽喉，消息出门无不是。
赠吴景云
真德秀（宋代）

腰间争佩印累累，真印从来少得知。
不向圣传中有省，黄金斗大亦何为。
谢灵运诗云中为天地物今成鄙夫有取以为韵遣兴作十章兼寄云叟 其六
李彭（宋代）

孔融天下士，荀彧双南金。既为阿瞒用，复为阿瞒禽。

独闻管幼安，龙蟠沧海深。难用固难杀，耿光垂古今。
金缕曲 题凌芷沅《翠螺阁遗稿》
陆茜（清代）

独抱牙琴怨。忒无端、一弹再鼓，朱弦重断。天下伤心谁此似，恨朱终难填满。

叹岁月、暗中偷换。刻烛论诗人似玉，怎匆匆、镜里空花幻。

便梦也，抑何短。

翠螺眉黛红螺研。最凄凉、一般闲却，张郎斑管。剩有玉台酬唱稿，待付香檀梨板。

未读也、寸肠先乱。何况痴情侬亦累，算蚕丝、未了馀生喘。

愁病味，倍偿惯。
霹雳石
陈樵（元代）

云根断裂翠崚嶒，匕箸都忘世已惊。玉女今为捣衣石，晋人犹觅少微星。

松高琥珀无苗出，蟾老丹书满腹生。却忆天台狂道士，石中衣祴竟通灵。
追和程春海先生橡茧十咏原韵 其二 烘种
郑珍（清代）

春寒四十五，人茧暖窝里。人既忘其寒，蛹亦醒思起。

蚕事争此关，火力谨相视。譬如胎教疏，百病从之始。
悟道
余芑舒（宋代）

何人解管身中事，今我才知学有源。
养得心源身事毕，春花秋月共忘言。
相和歌辞。采菱行
刘禹锡（唐代）

白马湖平秋日光，紫菱如锦彩鸾翔。荡舟游女满中央，

采菱不顾马上郎。争多逐胜纷相向，时转兰桡破轻浪。

长鬟弱袂动参差，钗影钏文浮荡漾。笑语哇咬顾晚晖，

蓼花绿岸扣舷归。归来共到市桥步，野蔓系船萍满衣。

家家竹楼临广陌，下有连樯多估客。携觞荐芰夜经过，

醉踏大堤相应歌。屈平祠下沅江水，月照寒波白烟起。

一曲南音此地闻，长安北望三千里。
竹林拟宿
陆深（明代）

未为长歌行路难，青山最爱雨中看。图书暂许淹尘榻，蔬蕨先教具午餐。

碧树洗空千涧出，白云封满万松寒。天留再宿清凉境，明日溪南十八盘。
数日秋气已深清坐无酒戏题长句
陆游（宋代）

渐近重阳天气嘉，数椽茆竹淡生涯。
山童拥篲扫黄叶，邻女傍篱收碧花。
避俗要生轮四角，出门何啻路三叉。
晚窗酒尽无多叹，试问前村好事家。
酬杨比部员外暮宿琴堂朝跻书阁率尔见赠之作（作王维）
卢照邻（唐代）

闲拂檐尘看，鸣琴候月弹。桃源迷汉姓，松径有秦官。

空谷归人少，青山背日寒。羡君栖隐处，遥望在云端。
浣溪沙
钱继章（清代）

春尽园林褪闹红，阴阴静绿意从容。须眉俱碧住山翁。
花卷半阶通履舄，柳开一面出帘栊。管人闲事是东风。
岁晚入都途中杂咏
戴鉴（清代）

迢迢古道客栖栖，风卷黄沙落日低。岂是此身同代马，年年只向北风嘶。
偈一首
释祖元（宋代）

小庵小舍小丛林，土地何须八九人。
若解轮番来打供，免教碎作一堆尘。
文俊禅人求赞
释宗杲（宋代）

咄这担版汉，从来无所知。
曾经一顿饱，忘却累年饥。
动便触人讳，拍盲不识时。
平生没活计，赤手讨便宜。
与致政孔千兵
庄昶（明代）

纱帽閒眠心兀兀，金戈不枕夜沉沉。要知此老无官府，须是昭文不鼓琴。

细字蝇头双眼在，远尘鹿伴一丘深。果留不尽遗孙子，玉树琼枝总出林。
南徐暮泊登江上楼
王逢年（明代）

烟波如眺武昌楼，宿鹭遥疑鹦鹉洲。
把酒江山遗事在，侧身天地此生浮。
中流落照金陵绕，断垒空城铁瓮秋。
亦是湘南哀郢客，兵戈垂老未归舟。
寄题梅山
喻良能（宋代）

平生满耳说梅山，十里荷花缭绕间。
宫女三千颜绰约，绣衣十万彩斓斑。
濒江景好图难尽，飞鹭诗工语莫删。
定约后期穷胜赏，不辞和月棹船还。
次韵斯远同过智门茂草之中独剪春罗花炯然
赵蕃（宋代）

山客城市役，故人鸡黍情。
怀我旧隐地，偕为萧寺行。
草茂既已旧，花孤遂能明。
看渠色弥正，宁使城为倾。
君诗如苏州，真足继善鸣。
我乃愧野格，从教哂薄轻。
妙觉书事二首 其一
孙觌（宋代）

聒聒催酤我，嘤嘤唤友声。一遭青蝇污，永负白鸥盟。

睡鸭嘘烟满，苍龙噀雨鸣。参禅我未暇，一榻对僧横。
题画扇二首
张嵲（宋代）

罨蔼前林暗，遥知暮气生。
渐向山门近，应闻钟已鸣。
登祝融峰赠星上人
揭傒斯（元代）

洞庭南，桂岭北，衡山连延潇湘黑。中有祝融如髻鬟，嵯峨七十二峰间。

祝融不自知，千山万山如回环。回环面面芙蓉里，俨如天仙朝紫皇，千官百辟遥相望。

半夜每瞻东海日，六月常飞满树霜。龙拿凤攫熊虎掷，云生雾灭何时极。

我来正值太平时，况有山僧似畴昔。凭高一览四海空，草间培塿安足雄。

盘盘罗汉台，翕翕炎帝宫。复恐九天上，视我如井中。

朔风日夜相腾蹙，谷老崖坚松柏秃。古来铁瓦尽飘扬，山上至今犹板屋。

山僧劝我歌，我歌徒自伤。天下五岳嵩中央，此山与我俱南疆。

我今三十始一见，北望中原天更长。
夜坐有怀
曹邺（唐代）

悄悄月出树，东南若微霜。愁人不成寐，五月夜亦长。

佳期杳天末，骨肉不在旁。年华且有恨，厥体难久康。

人言力耕者，岁旱亦有粮。吾道固如此，安得苦伥伥。
句
戴表元（宋代）

酣歌待约东邻伴，泼面晴风涨酒澜。
赵左司挽词
楼钥（宋代）

淮甸争钱币，夔城辩戍兵。
诏归南郡近，公去北门轻。
避宠若将浼，求闲竟不成。
亦齐无适莫，一笑老于行。
梁元帝二首
陈造（宋代）

慢藏已重阿琳忧，君道平时况未优。
冀北羊肠各亡社，浪言建业胜荆州。
寄台守刘袭明都讲二首 其一
许景衡（宋代）

江入章安波浪寒，仙山缥缈在江干。二千石是谁为守，三十年前好长官。

闻道渔樵安里社，从教风月落杯盘。新诗别后知多少，更借邻翁洗眼看。
春阴
李建勋（唐代）

老雨不肯休，东风势还作。未放草蒙茸，已遣花萧索。

浮生何苦劳，触事妨行乐。寄语达生人，须知酒胜药。
徐惇立相过
叶梦得（宋代）

茅斋一曲傍寒湾，邂逅终年伴我閒。契阔易惊成岁月，追寻空复望江山。

暂留客枕听疏雨，遥想吾庐掩旧关。落莫归心谁与话，坐谈聊为起衰颜。
赋得霍将军辞第
徐铉（宋代）

汉将承恩久，图勋肯顾私。匈奴犹未灭，安用以家为。

郢匠虽闻诏，衡门竟不移。宁烦张老颂，无待晏婴辞。

甲乙人徒费，亲邻我自持。悠悠千载下，长作帅臣师。
登姑苏台
卢琦（元代）

有客携诗此远游，栏干倒影没寒流。千年歌舞浑如梦，九日登临总是愁。

故国黄花应未晚，孤城残柳不禁秋。莼鲈倘遂南归兴，笑向桥边问钓舟。
颂古四十八首
释慧开（宋代）

瞎却顶门眼，错认定盘星。
拚身能舍命，一盲引从盲。
答友人见寄酒
韩偓（唐代）

虽可忘忧矣，其如作病何。淋漓满襟袖，更发楚狂歌。